Skok, ontnugtering ná sy self broer se moord ondersoek | Maroela Media
Oor twee maande is dit reeds vier jaar sedert Gavin Wolfswinkel (32) en 'n werker koelbloedig op 'n kleinhoewe in die Boschkop-omgewing, oos van Pretoria, vermoor is.
In die afgelope drie jaar en 10 maande het Wolfswinkel se suster, Chnay Wolfswinkel-Coetzer, egter nog nie die kans gehad om oor haar broer te rou nie, aangesien sy self ingespring en die moord begin ondersoek het.
Wolfswinkel en Lucky Sithome (30), albei in die boubedryf, is op 15 November 2015 vermoor. Wolfswinkel en Sithome, wat in afsonderlike huise op die kleinhoewe gewoon het, is dié Sondagaand omstreeks 19:45 deur drie gewapende mans doodgeskiet.
Wolfswinkel se suster Chnay (heel links), ouers Hennie en Sandra en broer Sean (agter) by die kruis wat hulle vir hom by die Witkruismonument geplant het.
"Emosioneel vat dit verskiklik baie van my. Ek het my broer op die dag van sy verassingsdiens belowe dat ek sal veg vir geregtigheid vir hom. Sy lewe is onnodig van hom af weggevat. Ons wil net hê dat dit nou na 'n kant toe moet gaan. Ek is veronderstel om deur 'n rouproses te gaan maar ek kan nie, want ek moet die polisie se werk doen."
Wolfswinkel-Coetzer het reeds vroeër 'n private ondersoeker aangestel en ook sowat twee maande terug vir AfriForum genader om haar met die ondersoek na die moord op haar broer by te staan.
"Ons kry net niks samewerking van die polisie af na die moord nie. Dit is net skokkend; ons kry net geen hulp nie. Ek sit letterlik met als … die lykskouingsverslag en foto's van die misdaadtoneel. Ek het inligting wat die polisie nie eers het nie."
Dit was egter skok en ontnugtering wat gevolg het nadat sy self begin ondersoek instel het. Luidens die oorspronklike nadoodse verslag, was die lyk waarop die nadoodse ondersoek gedoen is Chnay en Gavin se pa. Dit was sy naam, ouderdom en beskrywing op die verslag en hiervolgens het Gavin (die oorledene) die lyk uitgeken. Die familie moes toe hoor dit was net 'n tikfoutjie.
Die koeëlpunt wat twee weke later op die toneel gevind is.
"Dit is waar, maar dit is na die tyd reggestel. Onthou net die proses behels verskillende rolspelers in die polisie," het konst. Yeroboam Mbatsane, woordvoerder van die Boschkop-polisiestasie, in antwoord op navrae hieroor gesê.
Dit was volgens Wolfswinkel-Coetzer egter net die begin. "Daar is ook op die nadoodse verslag aangedui dat my broer in die nek geskiet is, terwyl hy aan 'n kopwond dood is."
Ook op die misdaadtoneel is die korrekte prosedures nie gevolg nie, volgens Wolfswinkel-Coetzer. Die misdaadtoneel is vertrap, niks is afgesper nie, DNS-monsters is nie geneem nie en twee weke later is 'n koeëlpunt op die toneel gekry.
Die polisie ontken egter dat die misdaadtoneel besmet is of dat geen DNS-monsters geneem is nie. "Dit is wel waar dat daar twee weke later 'n koeëlpunt gekry is. Die bewysstuk is gaan haal nadat die polisie hiervan in kennis gestel is."
Die grootste ontnugtering sou egter nog volg. Wolfswinkel se familie het verlede jaar 'n oproep ontvang om 'n informele geregtelike ondersoek na sy moord by die hof by te woon. Die moordondersoek is na 'n geregtelike ondersoek verander. Volgens die polisie was daar nie genoeg bewyse om die moordsaak af te handel nie. Die polisiedossier was 'n skrale vier bladsye.
Nadat Wolfswinkel-Coetzer egter haar eie bewyse aan die hof getoon het, het die landdros beveel dat behoorlike ondersoekwerk gedoen word.
Vir nou word daar gehoop dat die polisie sy belofte sal nakom en selfoonrekords sal bekom en dat die moordondersoek heropen sal word. "As ons self die nommers moet aanvra, gaan dit ons R10 000 per nommer kos." Wolfswinkel-Coetzer en die private speurder wil hiermee probeer om verdagtes op die toneel te plaas.
'n Holster wat een van die aanvallers op die toneel agtergelaat het.
"Die polisie het reeds vroeër belowe hulle sal dit doen, maar hulle het dit nie gedoen nie. Hulle kan dit gratis met 'n 205-dagvaarding bekom."
Volgens konst. Mbatsane is die dossier aan die ondersoekbeampte teruggehandig om selfoonrekords te bekom.
"Ek het twee maande terug vir die eerste keer in drie en 'n half jaar 'n WhatsApp van die ondersoekbeampte af gekry waarin hy vir die private speurder se nommer vra. Ek het reeds verskeie kere op eie onkoste gevlieg om na die polisiestasie te gaan en te hoor wat gebeur met die ondersoek.
"Die private speurder het al hoeveel keer soontoe gery met bewyse en foto's en daar is net niks gedoen nie. Ons het ook nog geen tyding ontvang oor die belofte om die selfoonrekords te bekom nie."
Die tang waarmee die heining na die kleinhoewe geknip is.
Brig. Mathapelo Peters, Gautengse polisiewoordvoer, het intussen bevestig dat die polisie op provinsiale vlak klagtes ontvang het oor die Boschkop-polisiestasie se hantering van die saak.
"Ons wil die familie graag verseker dat ons dit in 'n baie ernstige lig beskou. Die klag is nou na die provinsiale bestuur geëskaleer vir die doel van 'n interne ondersoek om vas te stel of daar enige oortredings was aan ons ondersoekers se kant."
Peters het verder bevestig dat die polisie in kontak is met die vervolgingsgesag rakende die klagtes teen die polisie se ondersoek van die moordsaak.
AfriForum het onderneem om volgehoue druk op die Boschkop-polisiestasie te plaas om die nodige aandag aan die saak te gee.
Hillel Coetzer, AfriForum se veiligheidshoof vir die noordstreek, het gesê die Boschkop-polisiestasie het versuim in sy grondwetlike plig om hierdie saak te ondersoek.
"Daar was kommunikasie vanaf die betrokke ondersoekbeampte, maar tot op hede het daar nie enige vordering uit die kommunikasie gespruit nie.
"AfriForum sal die nodige prosesse volg en hierdie saak tot op 'n nasionale vlak dryf om te verseker dat die saak die nodige aandag geniet."
Wolfswinkel se familie het verlede naweek vir hom 'n kruis geplant by die Witkruismonument in Limpopo wat plaasmoorde herdenk.
Skokkende nalatigheid aan Polisiekant. Geen wonder misdaad ruk hande uit nie.
Sterkte en simpatie word die familie toegewens.
Dit is 'n skande dat 'n suster haar hele lewe moet wei om die polisie se werk te moet doen. Ek bid dat die familie spoedig sluiting sal he en geregtigheid sal geskied.
Swak, swak, swak van die Polisie.
My broer in 2012 ook op n kleinhoewe buite Vanderbijlpark vermoor, polisie het 3 aangekeer maar weer laat gaan omdat daar geen "ooggetuies was nie ", hoe belaglik, niemand sal moor as daar iemand is wat vir hom of hulle kyk. Daar is tot dusver niks aan die saak gedoen nie.
Wag al 27 jaar vir n antwoord , my man is toe vermoor in dieselfde omgeving, baie sterkte aan almal betrokke by hierdie sinnelose verlies